ম্যাঞ্চেস্টার ইউনাইটেড, রিয়াল মাদ্রিদ, বায়ার্ন মিউনিখ, বার্সেলোনার খেলা দেখার জন্য বাঙালি ফুটবলপ্রেমী জনতা রাত জাগে। কেমন হয় যদি এই শহরেরই কোনও কিশোর পাড়ি দেয় সূদূর ম্যাঞ্চেস্টারে ফুটবল খেলতে? কল্পনা নয়, বাস্তবেই এমন ঘটনা ঘটতে চলেছে।
সবকিছু ঠিক থাকলে ম্যাঞ্চেস্টারের জার্সিতে অদূর ভবিষ্যতে খেলতে দেখা যেতে পারে এই শহরেরই জিতেন্দ্র সিংহকে। সদ্য বিশ্বকাপ খেলে এই ডিফেন্ডার শহরে এসেছে পরিবারের সঙ্গে ছুটি কাটাতে।
শহরে আসা ইস্তক পাড়া, নিজের ক্লাব, ইস্টবেঙ্গল ক্লাবে ঘুরে ঘুরে সংবর্ধনার চোটে ‘ক্লান্ত’ জিতেন্দ্র। সোমবার খড়দহের সূর্য সেন ক্লাবে সংবর্ধনা দেওয়ার কথা ছিল বিশ্বকাপারের। তবে জিতেন্দ্র যেতে পারেনি শেষমেশ।
মঙ্গলবারেই জিতেন্দ্রর নয়াদিল্লির ফ্লাইট ছিল। তবে পাসপোর্টের জটিলতার কারণে যেতে পারেনি টালিগঞ্জের ফুটবলার। তাই ফ্লাইট বাতিল করতে হয় তাকে। অবশেষে পাসপোর্টের ঝামেলা মিটিয়ে বুধবার রাজধানী পাড়ি দিচ্ছে জিতেন্দ্র। সেখানে ফেডারেশনের সঙ্গে চুক্তি সম্পন্ন হওয়ার কথা তার।
এখানেই কাহিনিতে আসল টুইস্ট! সূত্রের খবর, বাকি ফুটবলাররা ফেডারেশনের সঙ্গে তিন বছরের চুক্তি করতে চাইলেও জিতেন্দ্র চাইছে ফেডারেশনের সঙ্গে আপাতত দুই বছরের জন্য চুক্তি করতে। কারণ হিসেবে উঠে আসছে ম্যাঞ্চেস্টারের প্রস্তাবই।
ম্যাঞ্চেস্টারের অ্যাকাডেমির নিয়ম, চুক্তিবদ্ধ ফুটবলারকে ১৮ বছর বয়স হতে হবে। এখানেই জিতেন্দ্র নিয়মের গেঁরোয় আটকে গিয়েছেন। বর্তমানে টালিগঞ্জের জিতেন্দ্রর বয়স ১৬। ম্যাঞ্চেস্টারে খেলাকে পাখির চোখ করেই ফেডারেশনের সঙ্গে দুই বছরের চুক্তি করতে চাইছেন সমর্থকদের প্রিয় ‘জিতু’। ফেডারেশনের সঙ্গে তিন বছরের চুক্তি করলে জিতেন্দ্রর বয়স হয়ে যাবে ১৯। ১৯ হয়ে গেলে ম্যান ইউ অ্যাকাডেমির দরজা বন্ধ হয়ে যাবে জিতেন্দ্রর জন্য। 
এমনিতে জিতেন্দ্র-র কাছে আইলিগে ইস্টবেঙ্গল, আইএসএল-এ পুণে সিটি এফসি এবং দিল্লি ডায়নামোসের বিশাল অঙ্কের অফার ছিল। তবে বড় অঙ্কের প্রস্তাব মাথা ঘুরিয়ে দেয়নি উঠতি তারকার। ফেডারেশনের মধ্যবিত্ত চুক্তিতেই সই করতে চলেছে সে। কিন্তু ফেডারেশন কি জিতেন্দ্রর দুই বছরের চুক্তি মেনে নেবে? 
যদিও জিতেন্দ্র-র পরিবারের সঙ্গে যোগাযোগ করা হলে কেউই মানতে চাননি রেড ডেভিলসদের প্রস্তাব পাওয়ার বিষয়ে।
যাই হোক, জিতেন্দ্র আপাতত আইলিগকেই পাখির চোখ করছে। দিল্লিতে ক্যাম্পে সই সাবুদ পর্ব মেটার পর দোহায় প্রস্তুতি ম্যাচ খেলবে ভারত। তার পরেই নেমে পড়বে এএফসি টুর্নামেন্টে।
অকপট জিতেন্দ্র সিংহ



ছেলের খেলায় খুশি জিতেন্দ্রর মা